‘เทเวศ’จ่ายเคลมน้ำท่วม86%
ลูกค้ารายย่อยเหลือแค่4รายขาใหญ่ค้างเกือบ6.5พันล้าน
13 มิ.ย. 2555

ลูกค้ารายย่อยเหลือแค่4รายขาใหญ่ค้างเกือบ6.5พันล้าน
เทเวศประกันภัยคืบจ่ายเคลมน้ำท่วมใหญ่ได้ 86% พร้อมออกกรมธรรม์ใหม่รองรับลูกค้า
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ขณะนี้บริษัทได้จ่ายค่าสินไหมชดเชยให้กับลูกค้าที่ได้รับผลกระทบจากน้ำท่วมใหญ่ไปแล้วทั้งสิ้น 86% หรือ 1,689 ราย เหลือเพียง 277 ราย จากลูกค้าทั้งหมด 1,966 ราย 
ทั้งนี้ บริษัทมีกรมธรรม์ประกันภัยทรัพย์สินและได้รับความเสียหายจากน้ำท่วม 1,248 ราย รวมมูลค่าความเสียหาย 9,160 ล้านบาท แบ่งเป็นบ้านที่อยู่อาศัย 833 ราย ซึ่งได้สรุปผลค่าสินไหมเกือบทั้งหมดแล้ว เป็นมูลค่าความเสียหาย 149 ล้านบาท โดยเหลือเพียง 4 รายเท่านั้น 
สำหรับภาคธุรกิจอุตสาหกรรมมีจำนวน 415 ราย รวมมูลค่าความเสียหาย 9,011 ล้านบาท และสรุปตัวเลขความเสียหายได้แล้ว 205 ราย เป็นเงิน 2,539 ล้านบาท ขณะที่ประกันภัยรถยนต์ได้รับความเสียหายทั้งสิ้น 718 คัน รวมมูลค่าความเสียหาย 71.8 ล้านบาท และได้ทำการสรุปปิดเรื่องและจ่ายค่าสินไหมแล้ว 655 ราย รวมเป็นจำนวน 52 ล้านบาท
อย่างไรก็ตาม ล่าสุดบริษัทได้เปิดตัวแบบประกันใหม่อีก 3 แบบ ได้แก่ แบบประกันภัยรถยนต์ ประเภท 1 สำหรับรถซิตีคาร์ โดยมีแนวคิด “คิดง่ายๆ ก็ขับสบายใจ” ที่ให้ลูกค้าสามารถซื้อกรมธรรม์ได้ในราคาถูก โดยขายเป็นแพ็กเกจ ซ่อมห้างพร้อม พ.ร.บ. 
กรมธรรม์ยังมีแบบประกันภัยรถยนต์ ประเภท 2++, 2+, 3++, 3+ ที่เพิ่มความคุ้มครองน้ำท่วมสูงถึง 1 แสนบาท และกรมธรรม์ตัวสุดท้าย ประกันภัยธรรมชาติสำหรับสถานประกอบการ ซึ่งคุ้มครองทั้ง 6 ภัยหลัก ได้แก่ ไฟไหม้ ฟ้าผ่า การระเบิดทุกชนิด ภัยเนื่องจากน้ำ ภัยจากอากาศยาน และภัยที่เกิดจากการเฉี่ยวชนของยานพาหนะ 
นอกจากนี้ ยังสามารถซื้อคุ้มครองภัยธรรมชาติเพิ่มเติม ได้แก่ ลมพายุ แผ่นดินไหว น้ำท่วม และลูกเห็บ ซึ่งจ่ายตามความเสียหายจริง แม้ว่ารัฐบาลไม่ประกาศเป็นภัยพิบัติก็ตาม คุ้มครองทั้งธุรกิจเล็กและใหญ่ได้